Ramaphosa naweek by G7-leiersberaad in BrittanjePres. Cyril Ramaphosa. (Foto: Elmond Jiyane/GCIS) Pres. Cyril Ramaphosa sal dié naweek die G7-leiersberaad in Cornwall in die suidweste van Engeland op uitnodiging van die Britse eerste minister, Boris Johnson, bywoon. Volgens die presidensie is Ramaphosa genooi uit erkenning vir die leierskapsrol wat Suid-Afrika wêreldwyd en op die vasteland in die stryd teen die Covid-19-pandemie speel. Dit sluit in Suid-Afrika se beywering vir entstofgelykheid in en tussen lande. Verskeie leiers woon die beraad by om pogings te bespreek om die Covid-19-pandemie te beëindig en ŉ “groener en meer voorspoedige toekoms” vir mense te verseker. Die besoek is ook ŉ geleentheid vir Suid-Afrika en Engeland om hul bande te versterk. Suid-Afrika is ook genooi in sy hoedanigheid as medevoorsitter van die ACT-Accelarator Facilitation Council (ACT-A). Dit is daarop gemik om navorsing, vervaardiging en die billike verspreiding van entstowwe te versnel. Ramaphosa sal volgens die presidensie deelneem aan werksessies oor gesondheid, die klimaat en omgewing. “Die leiersberaad gaan Suid-Afrika die kans gee om te vra vir ŉ vinnige internasionale reaksie op Covid-19 wat die billike en bekostigbare toegang tot Covid-19-entstof en mediese voorraad toelaat.” Volgens Suid-Afrika behoort so ŉ plan geldelike steun van welvarende lande en die kwytskelding van intellektuele eiedomsreg deur die Wêreldhandelsorganisasie te verseker. Dr. Naledi Pandor, minister van internasionale betrekkinge en samewerking, sal die president vergesel.